hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu hu hu hu hu de de en hu hu hu hu hu hu hu hu hu hu hu hu en
A túraszervezők és az utazási irodák is bekapcsolódnak a 112-es segélyhívó szám népszerűsítésébe – CCO Magazin
Az Európai Bizottság felkéri a túraszervezőket és utazási irodákat, valamint a Nemzetközi Utazási Irodák és Túraszervezők Szövetségét, az ECTAA-t, hogy honlapjaikon, e-jegyeiken és a főbb idegenforgalmi célállomásokon hirdessék az egységes európai segélyhívó számot, a 112-t.
A 112-es szám az európai segélyhívó szám, amely az EU minden országából ingyenesen hívható, vezetékes és mobiltelefonokról egyaránt.
A 112-t tárcsázva a megfelelő segélyszolgálatot érjük el (helyi rendőrség, tűzoltóság vagy orvosi ügyelet), és több európai nyelven is beszélhetünk.
A szám a hét minden napján 24 órában működik. A 112-es számot mára valamennyi uniós tagállamban lehet tárcsázni, a még meglévő nemzeti segélyhívó számok (például 999 vagy 110) mellett. Dánia, Finnország, Málta, Hollandia, Portugália, Románia és Svédország úgy döntöttek, hogy saját nemzeti segélyhívó számuk is a 112 lesz. A 112-es segélyhívó szám használatát már az EU határain kívül, például Svájcban, Horvátországban, Montenegróban és Törökországban is bevezették.
Neelie Kroes, az Európai Bizottság digitális menetrendért felelős alelnöke így nyilatkozott: „A közlekedési vállalatok már csatlakoztak a 112-es szám megismertetését célzó kampányhoz, de a túraszervezők és utazási irodák segítségére is szükség van. Fontos, hogy az európai polgárok tudják, segítségkéréshez csak egyetlen telefonhívásra van szükség, bárhol is legyenek az EU-ban.”
Az ECTAA elnöke, Boris Zgomba szerint: „Az ECTAA támogatja a Bizottság 112-es segélyhívóval kapcsolatos figyelemfelhívó kampányát. Szívesen veszünk részt ebben a kampányban, mivel mi is úgy gondoljuk, hogy az egységes, az egész EU-ban működő segélyhívószám óriási segítséget jelent az utasoknak – ügyfeleinknek –, akik külföldre utazva nem feltétlenül tudják, milyen telefonszámot hívjanak vészhelyzetben.”
A 112-es hívószámon bárki kérhet segítséget. Például egyszer egy belga cserkészcsapat eltévedt a romániai Gyorok (Ghioroc) falut környező erdőben. Egyikük ismerte és felhívta a 112-es segélyhívó számot. A kezelő meghatározta a csoport pontos földrajzi helyzetét, és értesítette a polgárőrséget, így a csapatot kimentették. Egyikük hipotermiás sokkban volt, de a gyors közbelépésnek köszönhetően életben maradt.
Egy nemrégi Eurobarométer felmérés szerint ma 5 millióval több európai ismeri a 112-es segélyhívó számot, mint egy évvel ezelőtt.
Egy évvel ezelőtt az Európai Bizottság alelnökei, Neelie Kroes és Siim Kallas felkérték a közlekedési vállalatokat, hogy kapcsolódjanak be a 112-es számot az utazók körében népszerűsítő kampányba. A kampányban több mint 30 vállalat és szövetség vett részt. Keretében az e-jegyeken, a fedélzeti magazinokban, a társaságok honlapjain és az ügyfelekkel kapcsolatba kerülő alkalmazottak révén hívták fel a figyelmet a 112-es hívószámra. Az alábbi képen látható, hogy a Brussels Airlines hogyan népszerűsítette a számot fedélzeti magazinjában
A 112-es hívószám használatáról készült jelentés főbb megállapításai a következők:
Az uniós lakosok 51%-a hívná a 112-t, ha hazájában éri valamilyen vészhelyzet, ami a 2012-es 47%-hoz képest javulást képvisel.
Öt országban legalább az emberek fele tudja, hogy a 112 az egységes európai segélyhívó szám, ezek: Lengyelország (57%), Szlovákia (55%), Finnország (54%), Luxemburg (53%) és a Cseh Köztársaság (50%).
A saját hazájukból is a 112-t hívók aránya Svédországban 96%, míg Görögországban csak 2%.
Az angolt az Egyesült Királyságon, Írországon és Máltán kívül 25 európai ország híváskezelői beszélik.
Francia nyelven (Belgiumon, Franciaországon és Luxemburgon kívül) 14 ország fogadja a hívásokat: Bulgária, a Cseh Köztársaság, Finnország, Németország, Görögország, Írország, Olaszország, Litvánia, Hollandia, Norvégia, Lengyelország, Románia, Szlovákia és Spanyolország.
Németül összesen 16 országban kérhetünk segítséget: Bulgáriában, a Cseh Köztársaságban, Finnországban, Magyarországon, Olaszországban, Litvániában, Hollandiában, Norvégiában, Lengyelországban, Szlovákiában, Spanyolországban és Romániában (valamint természetesen Ausztriában, Belgiumban, Németországban és Luxemburgban).
Az Egyesült Királyság területén a segélyhívó központok tolmácsszolgáltatást alkalmazva 170 nyelven állnak a bajba jutottak rendelkezésére, míg a francia központok összesen 40 különböző nyelven tudják fogadni a hívásokat.
Forrás: europa.eu – Sajtóközlemény
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin